**«Drive My Car»** er en sang av The Beatles som hovedsakelig ble skrevet av Paul McCartney med noe hjelp fra John Lennon. Den ble offisielt kreditert Lennon/McCartney. Sangen ble først utgitt 3. desember 1965 som åpningsspor på albumet *Rubber Soul* i Storbritannia. I USA ble den utgitt 20. juni 1966 på albumet *Yesterday and Today*; også her som åpningsspor.

Bakgrunn
--------

McCartney hadde hovedideen til «Drive My Car», og hadde melodien klar da han besøkte Lennon for å skrive den ferdig. Opprinnelig lød teksten «You can give me golden rings», som Lennon mislikte. Istedenfor falt de ned på «Drive my car» som (ifølge McCartney) er en gammel blues-eufemisme for å ha sex.

Før gitarsolo og i avslutningpartiet synger de «beep-beep-m-beep-beep-yeah» som sannsynligvis var myntet på «Beep Beep», en hit med The Playmates i 1958, som også var kjenningsmelodi for et barneprogram i BBC.

Innspilling
-----------

Den første innspillingen med The Beatles som strakk seg til etter midnatt fant sted 13. oktober 1965 i Abbey Road Studios. George Harrison hadde lyttet en del på Otis Reddings soul-hit «Respect», og foreslo at de kunne gjøre om på riffet fra den sangen og bruke det som arrangement. Derfor ble det brukt en del tid på å øve inn dette i studio. De spilte inn fire tagninger av grunnkompet som besto av trommer, bass, elektrisk gitar og tamburin. Kun siste tagning var en komplett gjennomgang. Da de skulle legge på flere instrumenter, slo Ringo Starr på en kubjelle, mens McCartney spilte piano i refrenget. McCartney var den mest fremtredende vokalisten med Lennon på harmoni. I refrenget ble også Harrison med på harmonivokal. Siste pålegg var gitarsolo, både i introduksjon og i instrumentalpartiet. I sistnevnte måtte de muligens stille inn opptakeren på lavere hastighet siden det var et krevende parti. Soloen ble forøvrig spilt av McCartney. På grunnkompet ble også gitaren spilt av McCartney, mens Harrison bidro med bass.

The Beatles spilte aldri «Drive My Car» på en offentlig konsert.

Musikere og instrumenter
------------------------

* Paul McCartney: elektrisk gitar, slide gitar, piano, vokal
* John Lennon: tamburin, harmonivokal
* George Harrison: bass, harmonivokal
* Ringo Starr: trommer, kubjelle

Andre albumutgivelser hvor «Drive My Car» er inkludert
------------------------------------------------------

* *1962–1966* – utgitt USAs flagg 2. april 1973 og Storbritannias flagg 19. april 1973.
* *Rock and Roll Music* – utgitt 7. juni 1976.
* På albumet *Love (utgitt 2006) ble «Drive My Car» samplet sammen med The Word og What You're Doing.*

Paul McCartneys konsertutgivelser av «Drive My Car»
---------------------------------------------------

McCartney konsertdebuterte med den 18. februar 1993 i Milano. Han åpnet med «Drive My Car» da han spilte i Super Bowl 6. februar 2005.

| Utgivelsesdato: | Albumtittel: |
| --- | --- |
| 15. november 1993 | *Paul is Live* |
| 14. november 2009 | *Good Evening New York City* |
| 17. januar 2010 | *Live in Los Angeles* |

Referanser
----------

1. ↑  Lewisohn, Mark (1988). *The Beatles Recording Sessions*. New York: Harmony Books. ISBN 0-517-57066-1 s. 200/201
2. ↑  Miles, Barry (1997). *Paul McCartney: Many Years From Now*. New York: Henry Houston, Texas, USA: Holt and Company. ISBN 0-8050-5249-6 s. 269/270
3. ↑  Turner, Steve (2009) *The Stories Behind the Songs 1962 – 1966*, Carlton Books Limited ISBN 978-1-847-32267-8 s. 131
4. ↑  Lewisohn, Mark (1988). *The Beatles Recording Sessions*. New York: Harmony Books. ISBN 0-517-57066-1 s. 63
5. ↑  MacDonald, Ian (2005). *Revolution in the Head: The Beatles' Records and the Sixties* (andre utgave). London: Pimlico. ISBN 1-844-13828-3 s. 132/133
6. ↑  *Guitar Player* Magazine (1987) – intervju med George Harrison
7. ↑  The Beatles (2000). *The Beatles Anthology*. San Francisco: Chronicle Books. ISBN 978-0-8118-2684-6 s. 194
8. ↑  Lewisohn, Mark (1986). *The Beatles Live!*. London, Pavilion Books Limited. ISBN 1-85145-030-0
9. ↑  Beatles diskografi med utgivelsesdatoer.
10. ↑  Informasjon fra Paul McCartneys offisielle webside
11. ↑  Paul McCartney spiller blant annet «Drive My Car» på Super Bowl 2005